Søren Gade (V), 2006-02-22:
Jeg vil starte, hvor hr. Frank Aaen slap.
Ledelsesteori siger, at man skal udfordres, og jeg synes egentlig, at jeg jævnligt bliver udfordret i forligskredsen af de partier, som er med i forsvarsforliget.
Det skal ikke være nogen hemmelighed.
Som om det ikke var nok, bliver jeg også udfordret af et betydeligt antal spørgsmål stillet af hr. Frank Aaen selv, og før hr. Frank Aaen var det hr. Frank Aaens kollega, hr. Søren Søndergaard.
Så på trods af at hr. Frank Aaen ikke kan give tilsagn om, at man ønsker at indgå i forsvarsforliget, synes jeg dog stadig væk, at der er mulighed for at udfordre hinandens intellekt på anden måde end ved at sidde i forligskreds sammen.
Det er rent faktisk sådan, at det kommer i Folketinget, og så stemmer vi om det hernede.
Så det er i hvert fald på god og åben demokratisk vis, at vi vedtager, hvor de kapaciteter, vi beslutter os for i forsvarsforliget, skal indsættes.
Med hensyn til salg af bygninger kan jeg berolige hr. Frank Aaen med, at det faktisk er lavet om.
Det er sådan, at hvis jeg sælger en bygning, kan forsvaret bruge pengene fra salget af bygningen til en nyopførelse, såfremt man flytter en enhed fra et sted til et andet.
Men hvis det er sådan, at det er et led i en rationaliseringsproces, er det penge, som jeg har at aflevere til den store fælles kasse.
Der blev stillet en del spørgsmål af hr. Holger K. Nielsen, og jeg skal sige, såfremt hr. Holger K. Nielsen skulle have glemt det, at jeg faktisk gav nogle ret klare tilsagn her i Folketingssalen den 8. juni 2005, altså 4 dage efter beslutningen om at skrotte Tårnfalken.
Der står her, at jeg ser frem til rigsrevisionsundersøgelsen, og at jeg kan give hr. Holger K. Nielsen det tilsagn, at jeg har samme interesse i at få sagen belyst til bunds, som jeg kan høre at hr. Holger K. Nielsen har.
Det tilsagn gav jeg i juni 2005, og det står selvfølgelig stadig væk ved magt.
Jeg siger også, at det ikke ændrer ved det forhold, at der både er tekniske og organisatoriske problemer, og at jeg skal sørge for, at de i hvert fald bliver rettet i den organisatoriske del, så den samme fejl ikke sker i fremtiden.
Så siger jeg til sidst, at jeg kan give hr. Holger K. Nielsen det tilsagn, at er der yderligere behov for undersøgelser, foretager jeg dem gerne, og at jeg som politisk ansvarlig chef og den, som administrerer skatteborgernes penge, skal sørge for, at noget sådant ikke sker igen, og at det derfor ikke kun er forsvaret, men også mig som minister, som skal lære af denne sag.
Det sagde jeg i 2005, og det gælder stadig væk.
Jeg kan sige til hr. Holger K. Nielsen, at jeg stadig væk har under overvejelse i forbindelse med de projekter, som forsvaret indgår i, hvordan vi bedst muligt sikrer os mod, at noget sådant som det, der skete med Tårnfalken, rent faktisk foregår.
Der er forskellige muligheder, som jeg kigger på i øjeblikket, bl.a. en af dem, som hr. Morten Helveg nævnte, hvorvidt jeg som forsvarsminister skulle have en advokat på helt fra det tidspunkt, hvor man starter med de her kontrakter.
Intet skal være uprøvet, og alt skal undersøges, så et forløb som det her ikke sker igen.
De 422 mio. kr., som projektet kostede, har været nævnt flere gange.
Hr. Per Kaalund nævnte også det med at lære af sagen, og han ved, at jeg har sagt, at det skal både forsvaret og jeg som minister.
Der er selvfølgelig en kontrolfunktion i forsvaret, men vi har netop i forbindelse med den her sag og i forbindelse med det indledende møde om eventuelle nye kampfly til det danske forsvar set på, om vi kan inddrage nogle eksterne partnere i det her, så vi får afdækket nogle af de risici, der er, og sørget for, at de kontrakter, der bliver indgået, er så klingrende klare, at der ikke kan opstå nogen tvivl, og således at vi i hvert fald kender vores rettigheder og pligter i forhold til kontrakten, når den indgås.
Jeg tror, det var de spørgsmål, jeg er blevet stillet.
Men jeg skal sige igen, at for at der ikke skal opstå misforståelser, stiller jeg selvfølgelig meget gerne op her i Folketingssalen igen, når Rigsrevisionens rapport foreligger.
Som jeg sagde allerede 3 dage efter, at vi trak stikket på Tårnfalken, er det mit ansvar, at det ikke sker igen, og jeg er klar til at træffe de nødvendige beslutninger, når vi har et mere fuldendt grundlag at gøre det på, end vi har i dag.